b'\n_START_ARTICLE_\nArmand Hammer United World College of the American West\n_START_PARAGRAPH_\nArmand Hammer United World College of the American West er en av skolene til United World Colleges-stiftelsen. Skolen ble stiftet i 1982 av filantropen Armand Hammer. Skolen ligger i tettstedet Montezuma, like utenfor byen Las Vegas, i San Miguel fylke, New Mexico. Skolen sin administrasjon, to av internatene, kantinen, flere klasserom og fritidsarealer ligger i det gamle Montezuma Slott. Skolen som er en to-\xc3\xa5rig internatskole, har omtrent 200 elever fra rundt 90 forskjellige land.\n_START_SECTION_\nHistorie\n_START_PARAGRAPH_\nArmand Hammer \xc3\xb8nsket \xc3\xa5 \xc3\xa5pne en skole for UWC-stiftelsen, og donerte en stor sum av sin private formue til dette form\xc3\xa5let. Skolen ble innviet av dav\xc3\xa6rende president i UWC-stiftelsen Prins Charles i 1982. Siden \xc3\xa5pningen har omtrent 2500 elever fullf\xc3\xb8rt sin videreg\xc3\xa5ende utdannelse ved skolen. Det gamle Montezuma slott, som ligger sentralt p\xc3\xa5 skolens omr\xc3\xa5de, sto i mange \xc3\xa5r tomt og forfallent, ble i 2001 totalrenovert og tatt i bruk av skolen.\n_START_SECTION_\nOpptak\n_START_PARAGRAPH_\nOpptak til skolen er basert p\xc3\xa5 personlig motivasjon og akademiske resultater, uavhengig av etnisk, nasjonal, religi\xc3\xb8s eller \xc3\xb8konomisk bakgrunn. Elever s\xc3\xb8ker opptak til UWC sine skoler gjennom hvert lands respektive nasjonalkomit\xc3\xa9er, som igjen avgj\xc3\xb8r hvem som f\xc3\xa5r plass. Elevene er mellom 16 \xe2\x80\x93 18 \xc3\xa5r ved opptak. Praktisk talt alle elever har blitt tildelt stipender og legater for \xc3\xa5 dekke skolepengene. Disse stipendene og legatene er finansiert av tidligere elver, andre givere, forskjellige nasjonalkomit\xc3\xa9er og utdanningstipender fra diverse statlige institusjoner. Den norske nasjonalkomit\xc3\xa9en sender hvert \xc3\xa5r to norske elever til skolen.\n_START_SECTION_\nAktiviteter ved skolen\n_START_PARAGRAPH_\nAlle elevene studerer for \xc3\xa5 f\xc3\xa5 det anerkjente International Baccalaureate Diploma. Dette er et krevende undervisningsprogram p\xc3\xa5 videreg\xc3\xa5ende skole niv\xc3\xa5, hvor elevene velger seks eller sju fag fra bestemte faggrupper. Skolen legger stor vekt p\xc3\xa5 at elevene skal aktivt delta i diskusjoner og prosjektgrupper som tar for seg internasjonale sp\xc3\xb8rsm\xc3\xa5l._NEWLINE_Utenom det faglige programmet m\xc3\xa5 elevene ogs\xc3\xa5 delta i andre samfunnsnyttige aktiviteter. Eleven kan blant annet f\xc3\xa5 avansert utdanning innen f\xc3\xb8rstehjelp og delta i skolens s\xc3\xb8k og redningslag som deltar i redningsaksjoner etter behov i fjellomr\xc3\xa5dene i det s\xc3\xb8rvestlige USA. Andre aktiviteter som tilbys er deltakelse i skogbrann forebyggende arbeid, leksehjelp til barn i omr\xc3\xa5det og bes\xc3\xb8kstjeneste til eldre og syke.'